Document ID: 32014R0643

KOMISSION TÄYTÄNTÖÖNPANOASETUS (EU) N:o 643/2014,
annettu 16 päivänä kesäkuuta 2014,
teknisistä täytäntöönpanostandardeista kansallisten säännösten ilmoittamisen osalta koskien ammatillisten lisäeläkkeiden järjestelmiin sovellettavaa vakavaraisuutta Euroopan parlamentin ja neuvoston direktiivin 2003/41/EY mukaisesti
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon ammatillisia lisäeläkkeitä tarjoavien laitosten toiminnasta ja valvonnasta 3 päivänä kesäkuuta 2003 annetun Euroopan parlamentin ja neuvoston direktiivin 2003/41/EY (1) ja erityisesti sen 20 artiklan 11 kohdan neljännen alakohdan,
sekä katsoo seuraavaa:
(1)
Direktiivissä 2003/41/EY edellytetään, että jäsenvaltiot ilmoitettavat Euroopan vakuutus- ja lisäeläkeviranomaiselle, jäljempänä ’EVLEV’, sellaisiin ammatillisten lisäeläkkeiden järjestelmiin sovellettavat vakavaraisuutta koskevat kansalliset säännökset, joita ei koske mainitun direktiivin 20 artiklan 1 kohdassa oleva viittaus kansalliseen sosiaali- ja työlainsäädäntöön, jäljempänä ’kansalliset vakavaraisuussäännökset’. Tässä asetuksessa säädetyt vaatimukset eivät vaikuta direktiivissä 2003/41/EY säädetyn mukaiseen jäsenvaltioiden toimivaltaan ammatillisia lisäeläkkeitä tarjoaviin laitoksiin sovellettavan kansallisen sosiaali- ja työlainsäädännön osalta.
(2)
On aiheellista, että EVLEV julkistaa tämän asetuksen mukaisesti ilmoitetut tiedot verkkosivustollaan, jotta unionin tasolle luotaisiin kansallisia vakavaraisuussäännöksiä käsittelevä keskitetty tietolähde.
(3)
On selvää, että jäsenvaltioilla voi olla esimerkiksi yhtiö-, sijoitusrahasto- ja maksukyvyttömyyslainsäädännössä sellaisia ammatillisten lisäeläkkeiden järjestelmiin sovellettavia säännöksiä, jotka ulottuvat kansallisia vakavaraisuussäännöksiä laajemmalle. Tämän asetuksen mukaisen ilmoitusvelvoitteen myötä ei ole tarkoitus saada aikaan tyhjentävää luetteloa kaikista lainsäädäntöön ja muuhun sääntelyyn perustuvista säännöistä, joita sovelletaan ammatillisten lisäeläkkeiden järjestelmien toimintaan.
(4)
Direktiivin 2003/41/EY 4 artiklan mukaan jäsenvaltiot voivat päättää soveltaa mainitun direktiivin 9-16, 18, 19 ja 20 artiklan säännöksiä Euroopan parlamentin ja neuvoston direktiivin 2002/83/EY (2) piiriin kuuluvien vakuutusyritysten ammatillisia lisäeläkkeitä koskevaan liiketoimintaan. Jäsenvaltiot, jotka ovat hyödyntäneet tätä vaihtoehtoa, soveltavat vakuutusyrityksiin kansallista vakavaraisuussäännöstöä, joka poikkeaa ammatillisten lisäeläkkeiden järjestelmiin sovellettavasta säännöstöstä. Tätä vaihtoehtoa käyttävien jäsenvaltioiden tapauksessa ilmoitusvelvoitteen olisi sisällettävä myös direktiivin 2003/41/EY 7 artiklan toisessa kohdassa tarkoitetut tiedot varoista ja vastuista.
(5)
Sen varmistamiseksi, että tiedot ilmoitetaan yhdenmukaisesti, toimivaltaisille viranomaisille olisi annettava malli, jota käytetään toimitettaessa pyydettyjä tietoja EVLEV:lle. Jotta toimitettuja tietoja olisi helpompi käyttää ja vertailla, mallin sisältämän luettelon olisi vastattava asiaan liittyviä direktiivin 2003/41/EY säännöksiä. Mallin pitäisi myös helpottaa sellaisten luetteloon kuulumattomien kansallisten vakavaraisuussäännösten ilmoittamista, jotka koskevat vakavaraisuutta mutta eivät liity suoraan direktiivin 2003/41/EY saattamiseen osaksi kansallista lainsäädäntöä.
(6)
Ammatillisia lisäeläkkeitä tarjoavien laitosten rakenteita ei ole yhdenmukaistettu unionin lainsäädännössä, ja sen vuoksi jäsenvaltioissa on lukuisia erilaisia eläketurvan tarjontarakenteita. Toimivaltaisten viranomaisten olisi ilmoitettava näiden laitosten nimet sekä erityyppisiin rakenteisiin sovellettavat kansalliset vakavaraisuussäännökset tapauksen mukaan.
(7)
Toimivaltaisiin viranomaisiin kohdistuva ilmoitusvelvoite, joka koskee direktiivin 2003/41/EY 17 a-17 d artiklassa säädettyä solvenssimarginaalia ja takuurahastoa, otetaan huomioon ilmoitusmallissa mainitun direktiivin 17 artiklan 2 kohdan perusteella.
(8)
Joissakin jäsenvaltioissa kansallisia vakavaraisuussäännöksiä ei sovelleta kyseisen jäsenvaltion koko alueella. Sen vuoksi toimivaltaisten viranomaisten olisi ilmoitettava mallissa, sovelletaanko niiden kansallisia vakavaraisuussäännöksiä kyseisen jäsenvaltion eri alueilla, ja eriteltävä ilmoitettujen säännösten alueellinen soveltamisala.
(9)
Kansallisia vakavaraisuussäännöksiä koskevat tiedot olisi pidettävä ajan tasalla ilman, että siitä aiheutuu kohtuutonta rasitetta toimivaltaisille viranomaisille. Sen vuoksi ilmoitustiheys olisi rajattava yhteen kertaan vuodessa. Jotta tietojen ilmoittaminen olisi johdonmukaisempaa, olisi vahvistettava ilmoituksen viitepäivä sekä se päivä, johon mennessä tiedot on toimitettava EVLEV:lle. Toimivaltaisilla viranomaisilla olisi oltava mahdollisuus päivittää kyseisiä tietoja vapaaehtoisesti ilmoituspäivien välillä.
(10)
Sen varmistamiseksi, että kansalliset vakavaraisuussäännökset ovat saatavilla pian tämän asetuksen voimaantulon jälkeen, tietojen ensimmäinen toimitus olisi suoritettava kuuden kuukauden kuluessa tämän asetuksen voimaantulosta.
(11)
Kuten Euroopan parlamentin ja neuvoston direktiivin 2010/78/EU (3) johdanto-osan 32 kappaleessa esitetään, EVLEV:n laatimat tekniset standardit eivät saisi rajoittaa jäsenvaltioiden toimivaltaa näitä laitoksia koskevien vakavaraisuusvaatimusten osalta direktiivissä 2003/41/EY säädetyn mukaisesti.
(12)
Tämä asetus perustuu teknisten täytäntöönpanostandardien luonnoksiin, jotka EVLEV on toimittanut komissiolle.
(13)
EVLEV on järjestänyt avoimen julkisen kuulemisen niistä teknisten täytäntöönpanostandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1094/2010 (4) 37 artiklan mukaisesti perustetulta lisäeläkealan osallisryhmältä,
ON HYVÄKSYNYT TÄMÄN ASETUKSEN:
1 artikla
Ilmoitusmenettelyt
1. Toimivaltaisten viranomaisten on toimitettava kansallisia vakavaraisuussäännöksiä koskevat tiedot EVLEV:lle ensimmäisen kerran kuuden kuukauden kuluessa tämän asetuksen voimaantulosta ja sen jälkeen vuosittain kyseisen kuuden kuukauden ajanjakson päättymisvuotta seuraavan vuoden kesäkuun 30 päivään mennessä.
2. Ensimmäisen toimituksen on katettava ne kansalliset vakavaraisuussäännökset, jotka ovat voimassa päivänä, jona tämä asetus tulee voimaan. Vuotuisten toimitusten on katettava ne kansalliset vakavaraisuussäännökset, jotka ovat voimassa asianomaisen kalenterivuoden maaliskuun 1 päivänä.
3. Toimivaltaiset viranomaiset voivat milloin tahansa toimittaa EVLEV:lle vapaaehtoisesti kansallisia vakavaraisuussäännöksiään koskevia päivitettyjä tietoja.
2 artikla
Ilmoitusmuoto ja -mallit
1. Kun kansalliset viranomaiset ilmoittavat kansallisia vakavaraisuussäännöksiään ja saattavat niitä koskevat tiedot ajan tasalle, niiden on käytettävä liitteessä esitettyä mallia ja mainittava seuraavat seikat:
a)
toimivaltaisen viranomaisen nimi, jäsenvaltion nimi ja toimituspäivä EVLEV:lle;
b)
onko kyseessä ensimmäinen, vapaaehtoinen vai vuotuinen toimitus;
c)
koskeeko ilmoitus direktiivin 2003/41/EY 4 artiklassa tarkoitettuja vakuutusyrityksiä, ja kyseisen vakuutusyrityksen tyyppi;
d)
onko kyseisessä jäsenvaltiossa rakenteeltaan useammantyyppisiä laitoksia, jotka tarjoavat ammatillisia lisäeläkkeitä, ja jos on, rakennetyyppien nimet ja niihin sovellettavat kansalliset vakavaraisuussäännökset;
e)
sovelletaanko ilmoitettuja säännöksiä jäsenvaltion eri alueilla, ja jos sovelletaan, ilmoitettujen säännösten alueellinen soveltamisala;
f)
tarvittaessa viittaukset kyseisten säädösten ja muiden asiaa koskevien välineiden virallisiin nimiin ja numeroihin, mukaan lukien asiaa koskevien jaksojen ja artiklojen otsikot ja numerot;
g)
hyperlinkki verkkosivuston asianomaiseen kohtaan, jossa on kyseisten säädösten ja muiden asiaa koskevien välineiden teksti kokonaisuudessaan, jos sellainen on saatavilla.
2. Jos jäsenvaltiossa on sellaisia kansallisia vakavaraisuussäännöksiä, joita liitteessä oleva malli ei kata, asianomaisen toimivaltaisen viranomaisen on ilmoitettava kyseiset säännökset mallin luokassa ”Muut”.
3. Toimivaltaisten viranomaisten on toimitettava täytetyt mallit EVLEV:lle sähköisessä muodossa.
3 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä kesäkuuta 2014.

Labels: 12
0
2
18